作者:李白
標題:書情題蔡舍人雄
內容:嘗高謝太傅，攜妓東山門。楚舞醉碧雲，吳歌斷清猿。暫因蒼生起，談笑安黎元。餘亦愛此人，丹霄冀飛翻。遭逢聖明主，敢進興亡言。白璧竟何辜，青蠅遂成冤。一朝去京國，十載客梁園。猛犬吠九關，殺人憤精魂。皇穹雪冤枉，白日開氛昏。泰階得夔龍，桃李滿中原。倒海索明月，淩山採芳蓀。愧無橫草功，虛負雨露恩。跡謝雲臺閣，心隨天馬轅。夫子王佐才，而今複誰論。層飆振六翮，不日思騰騫。我縱五湖棹，煙濤恣崩奔。夢釣子陵湍，英風緬猶存。彼希客星隱，弱植不足援。千里一回首，萬裡一長歌。黃鶴不復來，清風愁奈何。舟浮瀟湘月，山倒洞庭波。投汨笑古人，臨濠得天和。閒時田畝中，搔背牧雞鵝。別離解相訪，應在武陵多。